“วรวรรธน์”ทายาทสาย“ประวิทย์ มาลีนนท์”คนสุดท้าย ประกาศลาออกบอร์ด BEC ทิ้งธุรกิจช่อง 3
“วรวรรธน์” ทายาท “ประวิทย์ มาลีนนท์” ประกาศลาออกบอร์ด BEC ตัดขาดธุรกิจช่อง 3
11 พ.ค. 2561

ผู้สื่อข่าวรายงานว่า ในวันนี้ (11 พ.ค.61) บริษัท บีอีซี เวิลด์ จำกัด (มหาชน) หรือ BEC เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย ว่า การประชุมคณะกรรมการบริษัท ครั้งที่ 6/2561 ประชุมวันที่ 11 พ.ค.2561 ได้รับทราบการลาออกจากตำแหน่งกรรมการบริษัทของ นายวรวรรธน์ มาลีนนท์ มีผลตั้งแต่วันที่ 9 พ.ค.2561
ทั้งนี้ จากการตรวจสอบของ “ข่าวหุ้นธุรกิจออนไลน์” พบว่า นายวรวรรธน์ มาลีนนท์ เป็นทายาทคนสุดท้ายของ นายประวิทย์ มาลีนนท์ ที่ยังดำรงตำแหน่งกรรมการของ BEC การลาออกจากตำแหน่งในครั้งนี้เท่ากับว่า ตระกูลมาลีนนท์ ในสายของนายประวิทย์มาลีนนท์ จะไม่มีผู้ดำรงตำแหน่งกรรมการใน BEC อีกต่อไป
อนึ่งก่อนหน้านี้เมื่อวันที่ 18 ม.ค.2561 นางสาวรัตนา มาลีนนท์ ได้ลาออกจากตำแหน่งหัวหน้าคณะผู้บริหารสายการเงิน หรือ CFO และได้มีการแต่งตั้งนายพริยดิส ชูพึ่งอาตม์ให้ดำรงตำแหน่งแทนตั้งแต่วันที่ 19 ม.ค.2561 และนับตั้งแต่ปี 2560 เป็นต้นมาบริษัทได้มีการเปลี่ยนแปลงโครงสร้างผู้บริหารระดับสูงมาอย่างต่อเนื่อง